จับตา “อินเดีย” น่าห่วง ยอดป่วย “โควิด” พุ่งทะลุ 1 ล้านราย ดับแล้วกว่า 2.5 หมื่นคน!
จับตา “อินเดีย” น่าห่วง ยอดป่วย “โควิด” พุ่งทะลุ 1 ล้านราย ดับแล้วกว่า 2.5 หมื่นคน!
จับตา “อินเดีย” น่าห่วง ยอดป่วย “โควิด” พุ่งทะลุ 1 ล้านราย ดับแล้วกว่า 2.5 หมื่นคน!
17 ก.ค. 2563

สำนักข่าวซินหัว เปิดเผยว่า วันนี้ (17 ก.ค.63) กระทรวงสาธารณสุขของอินเดีย รายงานจำนวนผู้ป่วยโรคติดเชื้อไวรัสโคโรนาสายพันธุ์ใหม่ (โควิด-19) ในประเทศพุ่งเกิน 1 ล้านราย และจำนวนผู้ป่วยเสียชีวิตสูงกว่า 25,000 รายแล้ว
โดยกระทรวงสาธารณสุขฯ ระบุว่าอินเดียตรวจพบผู้ป่วยเสียชีวิตจากโรคโควิด-19 เพิ่ม 687 ราย และผู้ป่วยใหม่ 34,956 ราย ในช่วง 24 ชั่วโมงที่ผ่านมา ส่งผลให้ขณะนี้จำนวนผู้ป่วยเสียชีวิตและผู้ป่วยสะสมอยู่ที่ 25,602 ราย และ 1,003,832 รายตามลำดับ
สำหรับยอดผู้ป่วยใหม่ดังกล่าวเป็นสถิติรายวันสูงสุดของประเทศ นับตั้งแต่เกิดการแพร่ระบาดของโรคโควิด-19 โดยกระทรวงฯ ระบุว่าอินเดียมีผู้ป่วยที่ได้รับการปล่อยตัวจากโรงพยาบาลหลังอาการดีขึ้นรวม 635,757 ราย ขณะผู้ป่วยที่ยังคงรักษาตัวรวมอยู่ที่ 342,473 ราย
ทั้งนี้ อินเดียเป็นประเทศที่มีผู้ป่วยยืนยันสะสม เป็นอันดับ 3 ของโลก จากการรายงานของเว็บไซต์ Worldometers ซึ่งเป็นเว็บไซต์รายงานสถานการณ์ผู้ติดเชื้อโควิด-19 ทั่วโลก แบบเรียลไทม์
ขณะที่ บราซิล ซึ่งเป็นประเทศที่เผชิญกับการแพร่ระบาดของโรคโควิด-19 รุนแรงที่สุดเป็นอันดับ 2 ของโลก รองจากสหรัฐฯ ทั้งในด้านยอดผู้ป่วยสะสมและผู้ป่วยเสียชีวิต ก็มีรายงานว่ายอดผู้ป่วยโรคติดเชื้อไวรัสโคโรนาสายพันธุ์ใหม่ (โควิด-19) ในประเทศ ณ วันที่ 16 ก.ค.ที่ผ่านมา ทะลุ 2 ล้านรายแล้ว หลังตรวจพบผู้ป่วยเพิ่ม 45,403 ราย ในช่วง 24 ชั่วโมงที่ผ่านมา ส่งผลให้ยอดผู้ป่วยในประเทศรวมอยู่ที่ 2,012,151 ราย
กระทรวงสาธารณสุขของบราซิลเปิดเผยว่าบราซิลตรวจพบผู้เสียชีวิตจากโรคโควิด-19 เพิ่ม 1,322 ราย ในช่วง 24 ชั่วโมงที่ผ่านมา ทำให้ยอดผู้ป่วยเสียชีวิตรวมอยู่ที่ 76,688 ราย
โดยรัฐเซาเปาลู ซึ่งมีจำนวนประชากรสูงสุดในประเทศ เป็นพื้นที่ที่ได้รับผลกระทบรุนแรงที่สุด โดยตรวจพบผู้ป่วยสะสม 402,048 ราย และผู้ป่วยเสียชีวิต 19,038 ราย ตามมาด้วยรัฐรีโอเดอจาเนโร ซึ่งมีผู้ป่วยสะสม 134,573 ราย และผู้ป่วยเสียชีวิต 11,849 ราย และรัฐเซอารา ซึ่งมีผู้ป่วยสะสม 144,000 ราย และผู้ป่วยเสียชีวิต 7,127 ราย
ส่วนสหรัฐฯ ที่มีจำนวนผู้ติดเชื้อโควิด-19 สูงสุดเป็นอันดับ 1 ของโลกนั้น มีรายงานว่า พบผู้ติดเชื้อรายใหม่ ช่วง 24 ชั่วโมงที่ผ่านมา พุ่งพรวด 77,271 ราย ทำให้ยอดสะสมผู้ติดเชื้อไวรัสโคโรนาในสหรัฐฯ พุ่งทะยานขึ้นไปอยู่ที่กว่า 3,695,469 รายแล้ว
นอกจากนั้น ยังมีผู้เสียชีวิตเพิ่มขึ้นอีก 969 ศพ ภายในวันเดียว ทำให้ยอดรวมผู้เสียชีวิตด้วยโรคโควิด-19 ในสหรัฐฯ เพิ่มขึ้นไปอยู่ที่กว่า 138,358 ศพแล้ว